Amdakkel-nni iwumi rran takmamt ɣef yimi-is yuki-d. Acḍaḍ-nni i t-yedlen isɣers-it. Ur yelli d acu ara igezmen abrid zdat n tikli-is ɣer tlelli-ines. Ur as-d-yeggri wakud i tegdi. Taqbaylit trennu-yas-d afud i tissas. Amdakkel-nni werğin yekna zdat n lbaṭel. Lqedd-is yezdi, yerfed s uqerru. Dran-tt-d tedyanin yeğğuğen tamurt n yeqbayliyen si Bgayet, tubiret... alarmi d Tizi. Yeẓra lbaṭel yemɣen deg tuddar d temdinin. Yuɣal yimru d inigi ɣef txessarin iḥuzan aɣref aqbayli. Iɣmisen akked tiliẓri n tmurt n Lezzayer ttwakeblen ur zmiren i lmenṭeq. Yuɣal usefru d netta kan i d-yemlen ayen yeḍran d wayen yefren.
Amdakkel-nni yenna: “Anda tebɣuḍ tiliḍ ay Aqbayli tettwaɛqaleḍ, ccama ger wallen, yiwen ur k-iḥetteb ines, anagar win inek”. Aqbayli ikemmel yenna:” Igduden lhan-d d wayla-nnsen. Yal wa s anda tt-saweḍ-it umennuɣ-is. Yak nnan-d amennuɣ mačči yiwen. Yal yiwen s webrid-is”. Fiḥel teɣzi n yiles, ayen id-aɣ yerzan yerza-yaɣ. Taqbaylit ur tuḥwaj limin, tettbin-id deg udem tezdeɣ allen. Anda-tt teqbaylit? Tiɣmert i ɣer temmuqleḍ ad tsemmiḍ ad tɛegḍeḍ, tiwenza kersent, axezzer qeṭṭiɛ alarmi yessagad. Yal ma ara d-yini ad-as sawallen, wa yeqqar-as d tismin wayeḍ yeqqar-as yeggra…Awi yufan yal wa ad yemmeslay d yiman-is ad iwali i d-yezzin i yiri-is. Ammer d tamusni ad as-nini anef. Wissen ma ad afen tamuɣli ad asen-d-yezgen. Tyita n Rebbi, tayeḍ n wemdan.
Ayagi akk iḍerru-d deg yiwet n tmurt. Kra yennuɣ, kra yuzzel yuɣal-as d amger. Γas akken seg yiwet n tmurt I d-kkren, yiwet n tmeslayt I heddren yiwen uɛekkaz I ten-yewten, mačči yiwen n webrid i d-wwin. Amdakkel-nni yettwassen s tmusni-is, tegzi-s, lefham-as. Leɛqel-is yerẓen d ayen kan. D yiwen iḥemlen aṭas tamurt-is, tutlayt-is akked yidles-is. Iqdec aṭas ɣef yidles-is nnig tezmert-is. Γas akken yettmagar-d uguren, iquzmi-ten s tebɣest, yesleɣ leḥrara n tidet akked tirrugza. Syen asirem-is d ameqran I waken ad tğuğğeg tutlayt-is ad tekk nnig tiyaḍ ɣas ma d awezɣi deg wayen nettwali ass-a. Amdakkel-nni am wid yenğern abrid, yeẓra s anda iteddu, yesɛa iswi, yufa abrid d lebɣi-s. Amdakkel-nni yeṭṭef deg wawal-is. Nnif yezdeɣ deg idammen-is. Yerfed taɛkemt ẓẓayen yuli asawen. Leɛtab ur s-iḥuss ara. Aɛdaw iqubel-it s wudem ur t-yuggad. Yefka lɛehd ur yexdiɛ ara. Γef wegdud-is akken ad idder di lḥerma. Yerfed iɣil ur yettwexxir yesmekt-id wid yeṭsen. Yezra taluft tesɛeb I tifrat. Netta yellan d izem bɣan ad terẓen. Akken yebɣu yili d awezɣi ad yeknu. S imeslayen I ten-yettruẓu, tilelli mačči s wedrim s umennuɣ. Yebna lsas s idammen, Iɣerban-is bedden, yeqqubel uzzal yeḥma s leqdd.
Crif Wanuɣi
kab_Latn kab_Latn kab_Latn bug_Latn